Ντέρεκ Ντρουέν

Ο Ντέρεκ Ντρουέν (Derek Drouin, γενν. 6 Μαρτίου 1990) είναι Καναδός αθλητής του στίβου, και συγκεκριμένα άλτης του ύψους, ο «χρυσός» Ολυμπιονίκης του Ρίο και παγκόσμιος πρωταθλητής στο αγώνισμα αυτό το 2015. Γεννήθηκε στην πόλη Σάρνια του νότιου Οντάριο και μεγάλωσε στη γειτονική κοινότητα Κορούνα (Corunna). Ασχολήθηκε επίσης και με το δέκαθλο.

Η πρώτη του διεθνής επιτυχία ήταν η πρώτη θέση στο Παναμερικανικό Πρωτάθλημα Νέων του 2009, με άλμα στα 2,27 μέτρα. Συνέχισε τη σταδιοδρομία του σπουδάζοντας στις ΗΠΑ, με την ομάδα στίβου του Πανεπιστημίου της Ιντιάνα, και έγινε ο πρώτος αθλητής στην ιστορία του NCAA που κέρδισε 5 πρωταθλήματα NCAA στο άλμα εις ύψος (το τελευταίο το 2013).

Καθώς είχε κερδίσει και Πρωτάθλημα Καναδά στους άνδρες, επιλέχθηκε να εκπροσωπήσει τη χώρα του στους Ολυμπιακούς Αγώνες του 2012 στο Λονδίνο, μαζί με τον Μάικλ Μέισον. Ο Ντρουέν ήταν τυχερός ως προς τη συμμετοχή του στους συγκεκριμένους Ολυμπιακούς, καθώς είχε υποστεί ρήξη τριών συνδέσμων του ποδιού του σε ένα μίτινγκ στο Μισισίπι και είχε επιστρέψει στους στίβους μόλις τον Απρίλιο του 2012. Επιπλέον τύχη είχε και ως προς την κατάταξή του στους Αγώνες του Λονδίνου: εκεί κατέλαβε την τρίτη θέση με άλμα στα 2,29 μέτρα, από κοινού με τους Ρόμπερτ Γκράμπαρτζ και Μουτάζ Μπαρσάμ, εξαιτίας απόλυτης ισοβαθμίας, αλλά το 2019 δόθηκε στον Ντρουέν και τους άλλους δύο αργυρό μετάλλιο, επειδή ο αρχικός «χρυσός» Ολυμπιονίκης Ιβάν Ούχοφ ακυρώθηκε για παραβιάσεις τον κανονισμών για το ντόπινγκ.

Την επόμενη χρονιά ο Ντρουέν είχε αναλάβει πλήρως από τον τραυματισμό και υπερπήδησε τα 2,38 μ. στο Παγκόσμιο Πρωτάθλημα Στίβου 2013, εννέα εκατοστά περισσότερο από όσο στους Ολυμπιακούς Αγώνες του Λονδίνου, σημειώνοντας νέο ατομικό ρεκόρ και ρεκόρ Καναδά, ωστόσο ήρθε και πάλι τρίτος. Οι κορυφαίες στιγμές της σταδιοδρομίας του ήταν δύο και τρία χρόνια αργότερα, όταν κατέκτησε τα χρυσά μετάλλια στο Παγκόσμιο πρωτάθλημα του Πεκίνου και τους Ολυμπιακούς Αγώνες του Ρίο αντιστοίχως.

Το ατομικό ρεκόρ του Ντρουέν είναι 2,40 μέτρα και σημειώθηκε στις 25 Απριλίου 2014 στο Ντε Μόιν (Άιοβα). Παραμένει και σήμερα το εθνικό ρεκόρ Καναδά και τον εντάσσει στη μικρή ομάδα των αλτών που έχουν υπερβεί αυτό το ύψος παγκοσμίως. Το ρεκόρ του σε αγώνες κλειστού στίβου είναι 2,35 μ. και επιτεύχθηκε επίσης στις ΗΠΑ (στο Φέγιετβιλ του Άρκανσο), στις 9 Μαρτίου 2013.

 Αποτελέσματα σε σημαντικούς διεθνείς αγώνες 
Εκπροσωπώντας τον Καναδά2007Παγκόσμιο Πρωτάθλημα ΝέωνΟστράβα10ος2,04 μέτρα2008Αγώνες Κοινοπολιτείας ΝέωνΠούνε3ος2,09 μ.2009Παναμερικανικό Πρωτάθλημα ΝέωνΠορτ οφ Σπέιν (Τρινιντάντ και Tομπάγκο)1ος2,27 μ.2012Ολυμπιακοί ΑγώνεςΛονδίνο2ος2,29 μ.2013Παγκόσμιο ΠρωτάθλημαΜόσχα3ος2,38 μ.Αγώνες Γαλλόφωνων ΚρατώνΝίκαια (Γαλλία)1ος2,30 μ.2014Αγώνες της ΚοινοπολιτείαςΓλασκώβη1ος2,31 μ.Παγκόσμιο Κύπελλο ΣτίβουΜαρακές3ος2,31 μ.2015Παναμερικανικοί ΑγώνεςΤορόντο1ος2,37 μ.Παγκόσμιο Πρωτάθλημα Πεκίνο1ος2,34 μ.2016Ολυμπιακοί ΑγώνεςΡίο ντε Τζανέιρο1ος2,38 μ.

Παραπομπές

 Εξωτερικοί σύνδεσμοι 

 O Ντέρεκ Ντρουέν στον ιστότοπο του World Athletics
 Ο Ντρουέν στο Athletics Canada

Κατηγορία:Καναδοί αθλητές του στίβου
Κατηγορία:Άλτες του ύψους
Κατηγορία:Καναδοί Ολυμπιονίκες
Κατηγορία:Αργυροί Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2012
Κατηγορία:Κάτοχοι μεταλλίων του Παγκοσμίου Πρωταθλήματος Στίβου